KIRJALLINEN KYSYMYS E-2137/00 esittäjä(t): María Sornosa Martínez (PSE) komissiolle. Julkisista rakennusurakoista annetun direktiivin virheellinen soveltaminen ja sääntöjen rikkomuksesta johtuvat oikeustoimet Espanjaa vastaan.



Virallinen lehti nro 072 E , 06/03/2001 s. 0181 - 0182



KIRJALLINEN KYSYMYS E-2137/00 esittäjä(t): María Sornosa Martínez (PSE) komissiolle (30. kesäkuuta 2000) Aihe: Julkisista rakennusurakoista annetun direktiivin virheellinen soveltaminen ja sääntöjen rikkomuksesta johtuvat oikeustoimet Espanjaa vastaan Euroopan komissio julkisti viime maaliskuun alussa aikomuksensa antaa Espanjan viranomaisille kaksi kuukautta aikaa korjata epäkohdat, joiden vuoksi ryhdyttiin sääntöjen rikkomuksesta johtuviin oikeustoimiin. Sääntöjen rikkomuksen aiheutti julkisista rakennusurakoista annetun direktiivin 93/37/ETY(1) virheellinen soveltaminen. Tiedoksianto tuli esiin Segovian uuden vankilan rakentamisesta vastaavan yrityksen valintamenettelyjen yhteydessä. Todellisuudessa tämä menettely herätti kuitenkin kysymyksen Espanjan käytännöstä myöntää sopimuksia julkista pääomaa käyttäville liikeyrityksille. Lukuisat aluehallitukset toimivat tämän käytännön mukaisesti. Espanjan viranomaisille annettu määräaika on mennyt umpeen eikä Euroopan unionin tuomioistuimen Espanjaa koskevien asioiden luettelossa (päivitetty 18.5.2000) ole mitään viittausta oikeustoimiin ryhtymisestä. Voiko komissio kertoa, onko se todella haastanut Espanjan Luxemburgin tuomioistuimeen direktiivin 93/37/ETY laiminlyömisen vuoksi ja jos on, niin missä vaiheessa tämä oikeudenkäynti on? Onko komissio saanut uusia perusteluja Espanjan viranomaisilta? Voiko komissio kertoa, mitkä ne ovat? (1) EYVL L 199, 9.8.1993, s. 54. Frederik Bolkesteinin komission puolesta antama vastaus (7. syyskuuta 2000) Komissio päätti 22. joulukuuta 1999 saattaa Espanjaa koskevan rikkomismenettelyn yhteisön tuomioistuimen käsiteltäväksi. Rikkomismenettely liittyy espanjalaisen hankintaviranomaisen SIEPSA:n (Sociedad Estatal de Infraestructuras y Equipamientos Penitenciarios) tekemään tarjouspyyntöön Segovian vankilan rakennustöiden toimeenpanemiseksi. Kyseinen tarjouspyynnön julkaiseminen kansallisissa sanomalehdissä mutta ei Euroopan yhteisöjen virallisessa lehdessä oli julkisia rakennusurakoita koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/37/ETY säännösten vastaista. Espanjan viranomaiset perustelevat direktiivin soveltamatta jättämistä SIEPSA:n tapauksessa sillä, että kyseessä on yksityisoikeuden soveltamisalaan kuuluva julkinen kaupan alan yhtiö. SIEPSA on kuitenkin direktiivissä tarkoitettu hankintaviranomainen, sillä se täyttää direktiivin 1 artiklan ehdot, ja erityisesti ehdon, joka liittyy siihen, että se on perustettu tyydyttämään yleiseen etuun tähtäävät tarpeet eikä se ole luonteeltaan teollinen tai kaupallinen. Komissio teki päätöksen saattaa asia yhteisöjen tuomioistuimen käsiteltäväksi sen jälkeen, kun Espanja 22. marraskuuta 1999 vastasi komission 25. elokuuta 1999 esittämään perusteltuun lausuntoon, eivätkä vastaukseen sisältyneet argumentit olleet sen laatuisia, että ne olisivat muuttaneet komission arviota. Kanne on jätetty äskettäin yhteisön tuomioistuimen käsiteltäväksi.